April | 2014 | Lewies Mymer
April 22, 2014 Lewies Mymer	10 Comments
My bydrae tot die roes uitdaging
April 21, 2014 Lewies Mymer	7 Comments
Dis soveel jaar as wat die uwe en sy Vroukie hulle vandag in die staat van heilige eg bevind. Ja, een en veertig jaar gelede het ek gesuit en getie daar voor die preekstoel en voor die gemeente ewige trou aan my mooie bruidjie beloof.En sy het beloof om haar man onderdanig te wees, so a la die credo van ons Christelike opvoeding van doerie tyd. Ek het my belofte gehou, en Vroukie? Die lesers van my blog moet maar self daaroor oordeel! En wat gaan ek doen om hierdie memorabele moment te gedenk? Mmmm, blomme sal seker van pas wees, daai ou en beproede standby vir ‘n man in die nood of in die moeilikheid, en dan vanaand ‘n ete in ‘n romantiese setting, terwyl ons handjies hou en mooi woordjies fluister. Die Spur het mos hoeka Maandae ‘n spesiale aanbieding, twee burgers vir die prys van een.
Alle grappies op ‘n stokkie, ek is geseënd om my sielsmaat in hierdie lewe raak te geloop het, my alter ego, daai stukkie van die legkaart wat my lewe volmaak maak. Ons het een en veertig ryk en gelukkige jare saam meegemaak, en nou, hier waar die pad begin afdraand loop, is ons tred ferm, saam pak ons die pad aan, hand aan hand, ‘n lied in ons harte, en dis vir seker nie tjie-tjie elevator music nie! Double four time!
April 8, 2014 Lewies Mymer	6 Comments
Nou ja, ‘n pampoen is nou wel nie ‘n vrug nie maar hier is my bydrae.
April 1, 2014 Lewies Mymer	8 Comments
Na my kommer oor afnemende gehoor besluit ek om ‘n draai by ‘n oudioloog te maak.Laat ek dan nou vir eens en vir altyd weet wat my status is. Na al die toetse gedoen is stap ek huis toe waar Vroukie wil weet:
“En toe, wat sê sy?” (Sy is nou die oudioloog)
“Askies Vroukie, hoe sê ?”
“Nee toemaar, lyk my ek weet”
“Grappie Vroukie. Sy sê daar is geringe gehoorverlies hier in die middel frekwensies, maar nie so dat dit ‘n gehoor apparaat regverdig nie”
“So jy kan goed hoor?”
“Hard en duidelik”
“Nou ja, gaan maak asseblief die vullisblik leeg. Ek moet mos altyd soebat want jy kan mos nie hoor nie”
“Haai jissie Vroukie, jy sê nie eens jy is bly dat ek nie ‘n bêtterietjie hoef te dra nie, order my sommer net rond”
“Grappie Lewies. Ek is baie bly jy kan my hoor. Wil jy hoor wat ek nog vir jou wil sê?”
Verbeel ek my of is daar ‘n twienkel in haar oog, en dis nog nie eers teetyd nie!